তাঁর আবিষ্কৃত E=mc2 ফর্মুলায় আইনস্টাইন প্রমাণ করেছিলেন, পদার্থ আর এনার্জি একই জিনিস। পয়সার এ পিঠ-ও পিঠ। তো বিশ্বের মোট পদার্থ বা এনার্জির হিসেব কষতে গিয়ে বিজ্ঞানীরা ধন্দে পড়েছেন। দেখেছেন, ওই পরিমাণটার উপাদান তিন। প্রথম, গ্রহ তারা গ্যালাক্সি মিলে যে রকম পদার্থ আমরা চিনি, তা। দ্বিতীয় উপাদান হল ও সবের বাইরে এমন এক জাতের পদার্থ, যার স্বরূপ আমরা এখনও বুঝিনি। বুঝিনি, তাই ও রকম পদার্থের নাম দেওয়া হয়েছে ‘ডার্ক ম্যাটার’। ব্রহ্মাণ্ডের তৃতীয় উপাদান হল ওই ডার্ক এনার্জি। এই তিন উপাদানের কার পরিমাণ কত? বিস্ময় সেখানেই। দেখা গেছে, গ্রহ তারা গ্যালাক্সি এই ব্রহ্মাণ্ডের মোট উপাদানের মাত্র ৪ শতাংশ। ২৬ শতাংশ হল ডার্ক ম্যাটার। বাকি ৭০ শতাংশ? হ্যাঁ, তা হল ওই ডার্ক এনার্জি। ব্রহ্মাণ্ডের প্রায় বারো আনাই তা হলে শূন্যস্থানে লুকানো এনার্জি।